24 iværksættervirksomheder holder til på Aalborghus Slot, og tilsammen har de skabt 90 arbejdspladser.

Store ambitioner og en adresse på Aalborghus Slot. Det var udgangspunktet for 24 virksomheder, da de skabte en frivillig forening ved navn StartupWorks. Siden de i november 2015 flyttede ind i Aalborghus Slot og havde store drømme om at skabe internationale virksomheder, har de skabt 90 arbejdspladser. Alle virksomhederne er tech-virksomheder, der laver software til 3D-print, apps, spil, isterningemaskiner og digitale goodiebags. Og interessen for at være en del af klubben på Aalborghus Slot er meget stor. Nu er der sågar venteliste for at flytte ind. Oveni det vælter det også ind med anerkendelse af foreningen StartupWorks, der også bliver kaldt iværksætterslottet. Erhvervsstyrelsen har valgt at støtte projektet, og samtidig er de blevet indstillet til pris. Nordic Startup Awards, hedder den, og betegnes som branchens Skandinaviske ”Oscar-show”. - Vi er utrolig beærede over at være indstillet til denne flotte pris. Vi har længe kæmpet for at gøre Aalborg til en fantastisk by for tech iværksættere, og vi håber på, at denne nominering vil kunne få flere nordjyder til at bakke op om tech miljøet i Nordjylland - der er så enormt meget potentiale her, fortæller Marc Munzer, Bestyrelsesformand for StartupWorks.